**Voi ruga destinul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi ruga destinul

...

Degeaba pleacă iarna asta de la noi,

Degeaba ziua lungă, plină de lumină,

Că o altă iarnă pentru amândoi

Se pregătește pentru noi să vină!

...

S-o lăsăm să vină, că este trecătoare,

Este iarna vieții și are rostul ei,

Așa aflăm că-n noi avem o floare

Și din eternitate, suntem un crâmpei!

...

Ce dacă vine iarna, cu anii peste noi,

Să vină dacă vine, noi nu ne vom teme,

Atunci ne va găsi la fel, pe amândoi,

Scriind în Cartea Vieții, eternele poeme!

...

Ne va găsi iubito, aceiași, împreună,

Și dacă va fi ultima iarnă-a noastră,

Vom simți la fel eterna noapte-albastră,

Ce fi-va luminată de cioburi mici de lună!

...

Dacă te văd iubito, cu părul alb la tâmple,

Cu-atât mai mult iubito, atunci te voi iubi,

Și voi ruga destinul sufletul să-ți umple

Cu dulcea primăvară de când eram copii!